E.T.A. Hoffmann

Ernst Theodor Amadeus Hoffmann (født Ernst Theodor Wilhelm Hoffmann; 1776–1822) var en prøyssisk forfatter, jurist, komponist, musikkritiker og karikaturtegner.

miniatyr|En fiktiv selvbiografi, sett fra kattens side.

Hoffmanns historier hadde stor innflytelse i det 19. århundre og han er en av den romantiske bevegelsens fremste forfattere og regnes som en pioner innen fantastisk litteratur. En av hans mest kjente historier er Nøtteknekkeren og musekongen (1816), som ble gjort til en ballett av Peter Tsjaikovskij i 1892.

 Biografi 
Han studerte jus i Königsberg på Immanuel Kants tid og under hans rettsteoretiske innflytelse. Hoffmann arbeidet i statsforvaltningen 1796–1806, i 1802 ble han degradert og forflyttet til Płock på grunn av noen karikaturer. Etter 1806 livnærte han seg som komponist, musikkarrangør og skribent.

Mellom 1815 og 1822 returnerte han til Berlin og straffeavdelingen i Berlins kammerrett. Jussen var hans «brødyrke» (tysk: Brotberuf), slik han uttrykte det. Som kunstner oppfattet han seg mest som komponist, og så på forfatterskapet som en bigeskjeft. Både som jurist og kunstner fremsto han som forsvarer av både kunstnerens og borgerens individuelle frihet, vernet mot innflytelsen fra de samfunnsmessig konvensjoner og vilkårlig myndighetsutøvelse.

 Forfatterskap 
Hans forfatterskap er karakterisert som «en konstnerligt mer sofistikerad variant av skräckromantiken», med nærhet til folkeeventyrene og barns fantasiverdnerBernt Olsson og Ingemar Algulin. Litteraturens historia i världen. Stockholm. Norstedts, 1990.  og som en blanding av «en håndgripelig, ofte småborgerlig virkelighet med den mest fantastiske eventyrverden. Slik kan han skape en komisk virkning, men også intens spøkelsesstemning».Tore Zetterholm. Levende litteratur, fra Gilgamesj til Dylan. Bokklubben, 1986. 

Han debuterte med Fantasiestücke in Callots Manier (1814), som var en samling av fortellinger tidligere trykt annensteds. I Gullskålen fra denne samlingen «lar forfatteren 'salamandrenes fyrste' opptre midt blant hederlige embetsmenn og håndverkere i Dresden»; hovedpersonen Anselmus er en forvirret student som lever i to verdener, en realistisk og en fantastisk. Året etter kom Djevelens eliksirer, som i stil kan minne om skrekkroman, men «miksturen som munken drikker er også et symbol på ondskapens makt». Munken Medardus er en splittet sjel, og etter at han drikker av en mikstur blir splittelsen permanent. Hans onde halvpart begår flere mord før han befris ved sin død. Boken kan minne om Stevensons Dr. Jekyll og Mr. Hyde, som utkom 70 år senere. Tittelpersonen i Klein Zaches, genannt Zinnober (1819) er en ondskapsfull dverg som kan fortrolle menneskene.

De fire samlingene kalt Die Serapionsbrüder (1819–21) – oppkalt etter en litterær vennekrets Hoffmann ble en del av i Berlin etter 1816, inneholdt flere av hans mest kjente fortellinger: blant annet Rat Krespel, Frøken de Scuderi, Nøtteknekkeren, Meister Martin og Nachricht aus dem Leben eines bekannten Mannes. Frøken de Scuderi er en kriminalroman med en intrige fra 1600-tallets franske hoffkretser, med Madeleine de Scudéry som detektiv. I Rat Krespel – som også er kjent med tittelen Antoine, er tittelpersonen en svært eksentrisk far som bekymret for at hans syke og musikalske datter skal dø hvis hun synger. Han isolerer datteren, men hun synger likevel, og dør mens hun synger. 

 Virksomhet som musikkritiker 
Hoffmann skrev musikkritikk under psevdonymet «Johannes Kreisler»,På Hoffmanns romantiske oppfatning av musikk se Fausto Cercignani, E. T. A. Hoffmann, Italien und die romantische Auffassung der Musik, in Sandro M. Moraldo (ed.), Das Land der Sehnsucht. E. T. A. Hoffmann und Italien, Heidelberg, Winter, 2002, S. 191–201.  og denne samme Johannes Kreisler er hovedperson i Hoffmanns fiktive selvbiografi Lebensansichten des Katers Murr (1820–21), hvor den gale kapellmesterens livsskildring blir sammenfiltret med en katts selvbiografi. «Katten representerer den småborgerlige verden som var skyld i og befestet Kreislers galskap».Snorre Evensberget. Litterært leksikon. Stenersen, 2000. 

Jacques Offenbachs opera Les contes d'Hoffmann (1881) er episodisk, og bygger på fortellingene Der Sandmann, Rat Krespel og Das verlorene Spiegelbild. Arien i prologen er hentet fra Klein Zaches, genannt Zinnober.

 Bøker på norsk 
 Kater Murrs Reflexioner og Livsanskuelser. Ved John Hazeland. Bentzen, 1870
 Fantastiske noveller. Oversatt av Johannes Magnussen. Christiansens kunstforlag, 1897. Inneholder: Frøken Scudéri. Stamhuset. Mester Martin og hans svende. Lykke i spil
 Frøken de Scudéri, Fortælling fra Ludvig den Fjortendes Tid. Kristiania, 1921. Originaltittel: Das Fräulein von Scuderi
 Fantastiske fortellinger. Oversatt av Trond Winje. Cappelen, 1972. Inneholder: Frøken de Scuderi (Das Fräulein von Schuderi) ; Rat Krespel ; Gullskålen (Der goldene Topf). 
 Fantastiske fortellinger. Bokklubben, 1990. (Bokklubbens levende klassikere). 
 Nøtteknekkeren. Illustrasjoner: Roberto Innocenti; oversatt av Elisabeth Bjørnson. Gyldendal Tiden, 1997. Originaltittel: Nussknacker und Mausekönig. 
 Djevelens eliksirer, kapusinermunken Medardus' etterlatte papirer. Oversatt og med forord av Sverre Dahl. Bokvennen, 2009. Originaltittel: Die Elixiere des Teufels. 

 Referanser 

 Kilder 
 E. T. A. Hoffmann i Zeno.org på tysk

 Eksterne lenker 





Kategori:Tyske forfattere
Kategori:Tyskspråklige forfattere
Kategori:Prøyssere
Kategori:Forfattere av fantastisk litteratur
Kategori:Romantikken
Kategori:Personer fra Königsberg